**DARBINĖS VEIKLOS APRAŠYMAS**

Vadovaujantis supaprastinto pirkimo (Programų „Erasmus+“ ir „Europos solidarumo korpusas“ paraiškų vertinimo paslaugų pirkimas), atliekamo atviro konkurso būdu, sąlygomis, teikiu trumpą informaciją apie savo darbinę veiklą, kuri patvirtina mano anglų kalbos mokėjimą.

Mano profesinė karjera žmogaus teisių srityje (vaiko teisių sritis) prasidėjo 2004 m., visuomeninėje organizacijoje „Gelbėkit vaikus“ (Save the Children Lithuania). Nuo pat mano darbo pradžios naudojau anglų kalbą savo darbinėje veikloje, kadangi vienas iš pagrindinių „Gelbėkit vaikus“ partnerių ir rėmėjų buvo Save the Children Sweden, taip pat, Švedijos fondas „Childhood“. Buvau atsakinga pvz., už ataskaitų rengimą fondui „Childhood“, kurios privalėjo būti rengiamos ir teikiamos anglų kalba. Vėliau, dirbdama „Gelbėkit vaikus“ organizacijoje atstovavau organizacijai įvairiuose susitikimuose, renginiuose, kurie vyko anglų kalba, pati rengiau projekto paraiškas anglų kalba, buvau atsakinga už tarptautinių projektų įgyvendinimą, kuriuose bendravimas ir bendradarbiavimas tarp partnerių taip pat vyko anglų kalba. Prie tokių konkrečių projektų pvz., galima paminėti:

* Projektas „Efektyvios alternatyvos vaikų institucinei globai“ (Effective Alternatives for Children Institutional Care, 2012-2015 m.), kurį parengiau savarankiškai IKEA fondui (IKEA Foundation), paraišką pilnai užpildant anglų kalba;
* Projektas „Alternatyvi vaikų globa“ (Alternative Children Care, 2011-2012 m.), kurį parengiau savarankiškai Childhood fondui, paraišką pilnai užpildant anglų kalba;
* Projektas „Jungtinių Tautų vaiko teisių konvencijos įgyvendinimo stebėsena Lietuvoje“ (UN Convention of the Rights of the Child implementation monitoring in Lithuania, 2011-2012 m.), kurį parengiau savarankiškai, paraišką pilnai užpildant anglų kalba;
* Europos Komisijos DAPHNE III programos lėšomis finansuojamas projektas „Auklėti, o ne bausti“ (Educate, Do Not Punish, 2011-2013 m.), prie kurio rengimo prisidėjau teikiant informaciją anglų kalba nuo Lietuvos (paraišką rengė Italijos partneris, Save the Children Italy). Vėliau, buvau atsakinga už šio projekto koordinavimą iš Lietuvos pusės, apimant ir nuolatinę komunikaciją su Italijos, Rumunijos, Švedijos partneriais anglų kalba;
* Europos Komisijos Pilietybės ir pagrindinių teisių programos lėšomis finansuojamas projektas „Valdymas, atitinkantis vaikų poreikius“ (Governance fit for Children, 2010-2012 m.) prie kurio rengimo prisidėjau teikiant informaciją anglų kalba nuo Lietuvos (paraišką rengė Švedijos partneris, Save the Children Sweden). Vėliau, buvau atsakinga už šio projekto koordinavimą iš Lietuvos pusės, apimant ir nuolatinę komunikaciją su Italijos, Rumunijos, Švedijos ir Jungtinės Karalystės partneriais anglų kalba.

Nuo „Gelbėkit vaikus“ esu rengusi ir komentarą Jungtinių Tautų vaiko teisių komitetui, susijusi su Lietuvos Respublikos Vyriausybės III-IV jungtinės ataskaitos dėl JT Vaiko teisių konvencijos įgyvendinimo Lietuvoje pateikimu. „Gelbėkit vaikus“ tuo metu teikė poziciją dėl fizinių bausmių vaikams šeimoje taikymo draudimo poreikio – šią poziciją parengiau pilnai savarankiškai, anglų kalba (pozicija yra prieinama ir Jungtinių Tautų internetiniame puslapyje:

<https://tbinternet.ohchr.org/_layouts/15/treatybodyexternal/Download.aspx?symbolno=INT%2fCRC%2fNGO%2fLTU%2f14048&Lang=en>

Tai – keletas konkrečių pavyzdžių, kurie pagrindžia nuolatinį anglų kalbos naudojimą mano darbo „Gelbėkit vaikus“ metu.

Nuo 2014 m. pradėjau vadovauti nevyriausybinei organizacijai – „Žiburio“ labdaros ir paramos fondui (toliau – Žiburio Fondas). Šiai organizacijai vadovavau nuo 2014 m. rugsėjo iki 2018 m. gruodžio mėn. Žiburio Fonde taip pat teko nuolat vartoti anglų kalbą, nes pirmiausia, organizacijos steigėjas buvo užsienio šalies pilietis, todėl tiek bendravimas su juo, tiek dalininkų susirinkimai vyko išskirtinai anglų kalba, taip pat ir susirašinėjimas vyko anglų kalba. Toliau buvau atsakinga ir už projektų paraiškų rengimą, siekiant pritraukti Žiburio Fondo veiklai lėšų – dalis šių paraiškų taip pat buvo rengiama anglų kalba. Pvz., profesinės veiklos Žiburio Fonde metu esu parengusi paraišką pagal Šiaurės ministrų tarybos Lietuvoje biuro kvietimą (paraiška projektui „Jaunuolių, paliekančių uždaro tipo institucijas, integracija: palydėjimo paslaugos“ buvo pilnai rengiama anglų kalba, nes sprendimą dėl finansavimo priėmė Danijos biuras); vėliau, anglų kalba rengiau ataskaitas, teikiau informaciją dėl projekto, o pažintinio vizito į Švediją metu vertėjavau iš anglų į lietuvių ir iš lietuvių į anglų kalbą vizito susitikimų metu, nes dalis vizito dalyvių nemokėjo anglų kalbos. Buvau atsakinga ir už strateginės partnerystės projekto „Jaunų žmonių gyvenimo kokybė Baltijos šalyse“ ((Re)searching for quality of life of young people in Baltics, projekto Nr. 2017-2-LV02-KA205-001657), kuris buvo finansuojamas Erasmus+ programos lėšomis, koordinavimą Lietuvoje. Projekto vykdytojas – Latvijos nevyriausybinė organizacija Latvian Child Welfare Network, o Žiburio Fondas projekte dalyvavo kaip partneris, kartu su organizacijomis iš kitų Baltijos šalių. Visas bendravimas su partneriais vyko anglų kalba, taip pat, buvau atsakinga už metodinio leidinio parengimą šio projekto rėmuose, kurį pilnai parašiau anglų kalba. Taip pat, Žiburio Fondas mano vadovavimo Fonui metu buvo Neformalios NVO koalicijai „Už vaiko teises“ pirmininkaujanti organizacija, todėl pvz., atstovavau koalicijai Eurochild tinkle (dalyvavau generalinėse asamblėjose, mokymuose, kituose susitikimuose, kuriuose visas bendravimas vyko tik anglų kalba).

Nuo 2018 m. gruodžio mėn. pradėjau dirbti Lietuvos Respublikos socialinės apsaugos ir darbo ministerijoje (toliau – Ministerija). Šiuo metu esu Ministerijos Šeimos ir vaiko teisių apsaugos grupės vadovė, ir anglų kalbą taip pat nuolat vartoju savo veikloje, vykdydama savo pareigas. Pvz., esu paskirta nuo Ministerijos/Lietuvos atstove Europos Tarybos Vaiko teisių valdymo komitete (Europe Council’s Steering Committee for the Rights of the Child), taip pat, esu Europos Komisijos ES vaiko teisių tinklo narė, o 2020 m. buvau paskirta ES Vaiko garantijų nacionaliniu koordinatoriumi Lietuvoje. Tai – keletas pavyzdžių, kurie taip pat parodo, kad anglų kalbos vartojimas yra nuolatinis ir būtinas mano darbinėje veikloje. Dalyvauju ir kitose veiklose, kuriose tenka atstovauti Lietuvai anglų kalba, pvz., 2021 m. rugsėjo mėn. dalyvavau Jungtinių Tautų diskusijų dienoje „Vaiko teisės ir alternatyvi globa“. Šio susitikimo metu buvau vienas iš pranešėjų – anglų kalba skaičiau pranešimą „Lietuvos patirtis apsaugant vaikus nuo atskyrimo nuo šeimos“. Be to, viena iš sąlygų dalyvauti konkurse į pareigas Ministerijoje buvo anglų kalbos mokėjimas – turėjau pateikti ir pažymą, įrodančią mano anglų kalbos mokėjimo lygį. Todėl 2018 m. atlikau kalbos lygio nustatymo testą VšĮ „Soros International House“. Šio testo metu buvo nustatyta, kad mano anglų kalbos mokėjimas atitinka C1 lygį (kuris atitinka Bendrųjų Europos kalbų metmenų C1 lygį). Minėtą pažymą pridedu prie mano pirkimui teikiamų dokumentų.

Be to, 2013 m. ir 2018 m. baigiau kursus Venecijos Žmogaus teisių mokykloje (organizatorius: European Inter-University Centre for Human Rights and Democratisation) – tai teorinis-praktinis kursas „Žmogaus teisėmis grindžiamas požiūris į vystomąjį bendradarbiavimą“ (Human Rights Based Approach to Development Cooperation) ir teorinis-praktinis kursas „Verslas ir žmogaus teisės“ (Business and Human Rights). Abu kursai ir visi užsiėmimai kursų metu, apimant praktines užduotis, vyko anglų kalba.

Manytina, visos šios patirties aprašymas pagrindžia mano anglų kalbos mokėjimą reikalingu lygmeniu, t.y., ne žemesniu nei B2.

Kristina Stepanova